ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՀՈՒԼԻՍԻ 2-Ի № 1096-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ»

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ

ՈՐՈՇՄԱՆԸՆԴՈՒՆՄԱՆ

1. **Անհրաժեշտությունը**

Ներկայացված նախագիծը մշակվել է հիմք ընդունելով ՀՀ կառավարության 2021 թվականի օգոստոսի 18-ի «Հայաստանի Հանրապետության կառավարության ծրագրի մասին» № 1363 որոշման «4.8 Սպորտ» մասը և ՀՀ վարչապետի 2021 թվականի հուլիսի 5-ի № 02/11/23733-2021 հանձնարարականը:

1. **Ընթացիկ իրավիճակը և խնդիրները**

2020 թվականի մարզական արդյունքների հիման վրա 2021 թվականին ՀՀ հավաքական թիմերի մարզիկներին և նրանց մարզիչներին «Օլիմպիական խաղերում, աշխարհի եվ եվրոպայի առաջնություններում բարձր արդյունքների հասած Հայաստանի Հանրապետության հավաքական թիմերի մարզիկներին և նրանց մարզիչներին անվանական թոշակի հատկացում» ծրագրով ՀՀ կրթության, գիտության, մշակույթի և սպորտի նախարարի հրամանով հատկացվել է անվանական թոշակ: Անվանական թոշակ հատկացվել է 75 մարդու, այդ թվում՝ 53 մարզչի և 22 մարզիկի: Տարվա ընթացքում ավելացել է ստացողների թիվը՝ օլիմպիական խաղերի մասնակցության վարկանիշ ձեռք բերած մարզիկներով պայմանավորված: Անվանական թոշակ ստացողների թիվը 2021 թվականին համեմատաբար փոքր է՝ կորոնավիրուսային համավարակով պայմանավորված մարզական միջոցառումների չեղարկման պատճառով:

1. **Տվյալ բնագավառում իրականացվող քաղաքականությունը**

Հայաստանի Հանրապետության կառավարությունը հաստատում է Հայաստանի Հանրապետության հավաքական թիմերի կազմում բարձր արդյունքներ ցուցաբերած մարզիկներին և նրանց մարզիչներին անվանական թոշակի հատկացման և թոշակի վճարման չափորոշիչների ու չափերի վերաբերյալ իրավական ակտերը:

1. **Կարգավորման նպատակը և բնույթը**

Նախագծի ընդունմամբ կկարևորվեն և ըստ արժանավույնս կգնահատվեն ՀՀ հավաքականների կազմում բարձր նվաճումների հասած մարզիկների և նրանց մարզիչների ձեռքբերումները:

1. **Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Հայաստանի Հանրապետության կրթության, գիտության, մշակույթի և սպորտի նախարարության կողմից։

1. **Ակնկալվող արդյունքը**

Նախագծի ընդունմամբ կլուծվեն ՀՀ հավաքականների կազմում բարձր նվաճումների հասած մարզիկների և նրանց մարզիչների սոցիալական խնդիրները:

Հաշվի առնելով, որ անվանական թոշակը հատկացվում է մարզական արդյունքների հիման վրա, ինչը հնարավոր չէ կանխատեսել և ըստ այդմ հնարավոր չէ կանխավ հաշվարկել բյուջեի ծախսերի ավելացման հստակ թիվը:

Կորոնավիրուսային համավարակով պայմանավորված 2020 թվականի մարզական միջոցառումների չեղարկման պատճառով հաշվարկվել է, թե 2019 թվականի մարզական արդյունքներով նախագծով ինչքան գումար անհրաժեշտ կլինի: Ըստ հաշվարկի գումարը, ներառած նաև Հայաստանի Հանրապետության օրենսդրությամբ սահմանված հարկերը և պարտադիր այլ վճարները, տարեկան կկազմի 624.346.152 դրամ (հաշվարկը կցվում է):